**convocatòria dels ajuts Erasmus+ de mobilitat per a la docència i la formació del Personal Docent i Investigador (PDI) i el Personal Tècnic de Gestió i Administració i Serveis (PTGAS) de Tecnocampus DINS EL PROJECTE 2024-1-ES01-KA131-HED-000208497**

El programa Erasmus+ és el Programa de la Unió Europea en els camps de l’educació, la formació, el jovent i l’esport per al període 2021-2027.

Entre altres tipus de mobilitat, el Programa Erasmus+, preveu la possibilitat que el Personal Docent i Investigador (en endavant PDI) i Personal Tècnic de Gestió i Administració i Serveis (en endavant PTGAS) dugui a terme una experiència professional en un altre país, oferint la possibilitat d’obtenir finançament per a la realització d’estades a institucions d’educació superior (HEI) d’un estat membre i tercers països associats al Programa, per tal que puguin millorar les seves competències comunicatives, lingüístiques i interculturals, i reforçar la contribució de l’ensenyament al procés d’innovació en la docència i desenvolupar models docents capaços de donar resposta a les actuals expectatives i necessitats universitàries.

En el marc de l’Espai Europeu d’Educació Superior, TecnoCampus considera un factor rellevant la internacionalització com un element clau d’orientació a la qualitat; en conseqüència, es promou aquesta iniciativa a fi de desenvolupar models capaços de donar resposta a les noves expectatives, i així mantenir-se a l’avantguarda com a institució de qualitat i competitiva a nivell global.

En aquest context, TecnoCampus considera oportú desenvolupar i impulsar els mecanismes de difusió, gestió i valoració dels ajuts de mobilitat adreçats al PDI i PTGAS de la Fundació Tecnocampus Mataró-Maresme.

1. **OBJECTE**

1.1 L’activitat objecte d’aquesta convocatòria és la següent:

* En el cas de PDI, l**a impartició de docència o una estada de formació a una entitat d’educació superior en un altre país** participant en el Programa o un país associat.
* En el cas de PTGAS, l’**estada en formació en una entitat d’educació superior en un altre país** participant en el Programa o un país associat.

1.2 L’activitat principal de la convocatòria és la mobilitat internacional del PDI i PTGAS, amb els següents objectius:

1. Donar suport a l’adquisició de competències i millorar el desenvolupament personal i l’ocupabilitat del personal.
2. Millorar la competència en llengües estrangeres.
3. Augmentar la consciència i comprensió d’altres cultures i països, oferint l’oportunitat de construir xarxes de contactes internacionals.
4. Incrementar les capacitats, l’atractiu i la dimensió internacional de les institucions participants.
5. Reforçar les sinèrgies i transicions entre l’educació formal, no formal, formació professional, treball i emprenedoria.
6. **Beneficiaris**

2.1 La convocatòria s’adreça a tot el Personal Docent i Investigador (PDI) i Personal Tècnic de Gestió i Administració i Serveis (PTGAS) de TecnoCampus que compleixi els requisits establerts en l’apartat 2.2. d’aquestes bases.

2.2 Per poder beneficiar-se d’una estada de mobilitat en el marc del programa Erasmus+, els/les candidats/es hauran de garantir el compliment dels requisits següents:

1. Estar en possessió de la nacionalitat d'un país participant en el Programa 'Erasmus +' o de tercers països.
2. Estar en possessió d’un contracte laboral amb la Fundació TecnoCampus tant en el moment de fer la sol·licitud com en el moment de realitzar la mobilitat.
3. De forma prèvia a la realització de la sol·licitud, obtenir l’acceptació de la institució d’acollida on el personal realitzarà la seva estada. A aquest efectes, les institucions d’origen i acollida acordaran de forma prèvia a l’inici de la mobilitat, un Acord de Mobilitat, on s’incloguin les activitats que realitzarà el treballador del TecnoCampus a la institució d’acollida.
4. En el cas del Personal Docent Investigador (PDI), impartir docència dins d’un pla d’estudis oficials al TecnoCampus durant el curs acadèmic en el que sol·licita i en el que realitzaria la mobilitat.
5. En el cas del Personal Tècnic de Gestió i Administració i Serveis (PTGAS), obtenir l’autorització del seu superior jeràrquic.
6. Obtenir la targeta sanitària europea per fer la mobilitat.
7. **nombre i quantia dels ajuts**

3.1 Dins la present convocatòria es convoquen sis (6) ajuts de mobilitat en el marc del programa Erasmus+, desglossats en:

* Ajuts per a Personal Docent i Investigador, amb un pressupost assignat de 3.178,00 €. En cas que els ajuts que s’adjudiquin no esgotin el pressupost total assignat es podran atorgar altres ajuts per arribar a exhaurir-lo.
* Ajuts per al Personal Tècnic de Gestió i Administració i Serveis, amb un pressupost assignat de 2.053,00 €. En cas que els ajuts que s’adjudiquin no esgotin el pressupost total assignat, es podran atorgar altres ajuts per arribar a exhaurir-lo.

3.2 Es preveu una dotació total dins aquesta convocatòria de 5.231,00 € (3.178,00 € per a ajuts a la mobilitat internacional del PDI i de 2.053,00 € per a ajuts a la mobilitat internacional del PTGAS). En cas de no exhaurir la totalitat del pressupost es podran acceptar un nombre superior de mobilitats.

3.3 La transferència de pressupost entre PDI i PTGAS es realitzarà d’acord amb les indicacions de la Guia del Programa Erasmus.

3.4 L’ajut màxim que es podrà obtenir per estada, serà el que resulti del càlcul de les seves despeses de desplaçament i manutenció, que es calcularà de la forma següent:

**Desplaçament:** Quantitat única a percebre, en funció de la distància que separa TecnoCampus de la institució de destinació (en km.), calculables a través de l’aplicació de la Comissió Europea, que es podrà trobar en el següent enllaç:[*https://erasmus-plus.ec.europa.eu/resources-and-tools/distance-calculator*](https://erasmus-plus.ec.europa.eu/resources-and-tools/distance-calculator)

|  |  |  |
| --- | --- | --- |
| **Distàncies\*** | **Viatge no ecològic** | **Viatge ecològic\*\*** |
| Entre 10 i 99 km | 23 € | - |
| Entre 100 i 499 km | 180 € | 210 € |
| Entre 500 i 1.999 km | 275 € | 320 € |
| Entre 2.000 i 2.999 km | 360 € | 410 € |
| Entre 3.000 i 3.999 km | 530 € | 610 € |
| Entre 4.000 i 7.999 km | 820 € | - |
| 8.000 km o més | 1.500 € |  |

*\** L’import assignat no és en concepte de quilometratge recorregut, sinó la distància que separa ambdues institucions.

\*\* Es considerarà viatge ecològic els desplaçaments al país de destinació que s’efectuïn per mitjà de transport amb baixes emissions en el tram principal del trajecte (per exemple, autobús, ferrocarril, o cotxe compartit). Els beneficiaris hauran de disposar d’una prova documental de que l’han realitzat.

**Manutenció**: Costos directament relacionats amb l'estada dels participants durant l'activitat. No s’aplicarà durant el temps del desplaçament. Les quantitats dependran del país de destinació (en funció del grup indicat en el requadre):

Quantitat diària a percebre, segons país de destinació: \*

|  |  |  |
| --- | --- | --- |
| **Grup 1** | 120 € / dia | Alemanya. Àustria, Bèlgica Dinamarca, Finlàndia, França, Irlanda, Islàndia, Itàlia, Luxemburg, Liechtenstein, Noruega, Països Baixos i Suècia. |
| **Grup 2** | 105 € / dia | Txèquia, Xipre, Eslovàquia, Eslovènia, Estonia,, Grècia, Letònia, Malta, Portugal. |
| **Grup 3** | 90 € / dia | Bulgària, Croàcia, Hongria, Lituània,  Macedònia del Nord, Polònia, Romania, Sèrbia i Turquia. |

*\*La informació de la taula precedent és susceptible de canvis per part del SEPIE (Servicio Español para la Internacionalización de la Educación) (dades vigents a data juny de 2024).*

3.5 Els ajuts de mobilitat per a la docència i la formació Erasmus+ són incompatibles amb altres ajuts de la Unió Europea, però permeten el cofinançament amb d’altres fons, sempre que de forma conjunta no superin el cost total de l’activitat.

3.6 La persona beneficiària serà responsable de la tramitació i abonament, si escau, de les assegurances de malaltia, accidents i contingències comunes o qualsevol altre que s'exigeixi amb caràcter obligatori per la institució receptora.

1. **REQUISITS DE L’ESTADA**

4.1 Les estades objecte d’aquesta convocatòria es podran realitzar en el període comprès entre l’aprovació d’aquestes bases i el 31 de juliol de 2026.

4.2 La durada de l'activitat in situ serà d’un **mínim de 2 i d’un màxim de 5 dies** (sense incloure els dies de viatge).

4.3 El Personal Docent i Investigador haurà d’impartir una docència de, com a mínim, **8 hores lectives** per setmana o període inferior o **4 hores lectives** quan a la mobilitat docent s’inclogui també un període de formació.

4.4 Les **destinacions** disponibles són aquelles amb les quals TecnoCampus té signat un conveni de mobilitat vàlid per al curs en que es faci la mobilitat, que inclogui intercanvi de PDI i PTGAS per al departament i àrea als quals pertanyi la persona sol·licitant. Les destinacions actualment disponibles es poden trobar en la següent pàgina web:

<https://www.tecnocampus.cat/estudiants-tecnocampus/tecnocampus-al-mon>

4.5 Excepcionalment, es podran sol·licitar destinacions diferents a les especificades en l’enllaç anterior. Tanmateix, en aquests casos caldrà que de forma prèvia a l’estada se signi un Acord Bilateral de mobilitat amb la institució d’acollida que inclogui la mobilitat proposada.

4.6 En cap cas una mateixa persona no podrà gaudir de dues beques dins el mateix curs acadèmic.

1. **TERMINIS I DOCUMENTACIÓ A PRESENTAR PER SOL·LICITAR ELS AJUTS**

5.1 El termini per a la presentació de sol·licituds dins la present convocatòria serà des de l’inici de la seva publicació i fins a esgotar el pressupost.

5.2 Per tal de sol·licitar un ajut de mobilitat, caldrà seguir els següents PTGASsos:

1. Omplir la sol·licitud.
2. Presentar autorització signada del cap del departament en el cas del PTGAS o del/la cap d’estudis o del departament/Escola en el cas del PDI.
3. Presentar el document “Acord de Mobilitat” (Mobility Agreement) degudament signat per la institució d’acollida.
4. Lliurar la documentació dels apartats anteriors, degudament signada i autoritzada, a l’Oficina de Relacions Internacionals de Tecnocampus amb una antelació mínima d’un mes abans d’iniciar l’estada.
5. Presentar la targeta sanitària europea (TSE) abans de realitzar la mobilitat

5.3 Els models de documents per a tramitar la sol·licitud estaran disponibles en format electrònic a la plataforma intranet de TecnoCampus, a:

<https://intranet.tecnocampus.cat/SitePages/Serveis%20Campus.aspx>

5.4 La presentació d’una sol·licitud en aquesta convocatòria comporta l’acceptació del sol·licitant de totes les condicions i obligacions establertes en aquestes bases.

5.5 Sempre que no s’hagin exhaurit les beques disponibles i el pressupost de la convocatòria, s’admetran noves sol·licituds de mobilitat presentades. En tots els casos, serà facultat de la comissió de valoració d’examinar les sol·licituds i emetre si escau, informe positiu. Aquest informe serà elevat a Direcció responsable del Servei de Relacions Internacionals de TecnoCampus, per tal que resolgui, si així estima convenient el seu atorgament. La resolució d’aquestes sol·licituds fora de termini es farà per estricte ordre de presentació de sol·licituds.

1. **COMISSIÓ DE VALORACIÓ**

6.1 La comissió de valoració d’aquests ajuts estarà integrada per les següents persones:

President: Director/a de l’Àrea de Relacions Internacionals.

Vocals: Responsable de l’Àrea de Relacions Internacionals.

Director/a de Gestió de Persones o persona en qui delegui (selecció del PTGAS)

Membres de la comissió acadèmica internacional de cada escola que pertoqui (selecció del PDI)

6.2 Exercirà de secretari de la comissió el/la Cap de Secretaria General o persona en qui delegui.

1. **PROCÉS D’ADJUDICACIÓ I Criteris DE PREFERÈNCIA EN CAS D’IGUALACIÓ DE SOL·LICITUDS**

7.1 La Comissió de valoració es reunirà mensualment quan hi hagin sol·licituds per determinar que aquestes compleixen amb els requisits establerts en les presents bases.

7.2 En cas que el nombre de sol·licituds que compleixin els requisits no sigui superior al nombre de beques convocades, les beques s’adjudicaran directament als beneficiaris que compleixin els requisits establerts en l’apartat 2.2.

7.3 En cas que en la convocatòria hi hagi més sol·licituds que compleixin els requisits d’aquestes bases, que nombre de places convocades, s’adjudicaran els ajuts a favor de les candidatures presentades per personal del TecnoCampus que no hagi estat beneficiari en cursos anteriors d’un ajut Erasmus de mobilitat. En el supòsit que totes les candidatures hagin estat beneficiàries en cursos anteriors, els ajuts es prioritzaran a favor de les que ho hagin estat menys vegades.

7.4 En cas que després d’aplicar el criteri anterior persisteixi l’empat, la Comissió de valoració procedirà a puntuar les diferents sol·licituds seguint els criteris de valoració establerts en el punt 8.

7.5 Durant el procés de valoració de les sol·licituds, la comissió de valoració de forma prèvia al seu dictamen podrà sol·licitar aclariments i informació addicional a la documentació presentada.

7.6 Les beques s’aniran avaluant i acceptant a mesura que es presentin a través de la Comissió de valoració.

1. **CRITERIS DE VALORACIÓ DE LES PROPOSICIONS**

8.1 Els criteris de valoració que s’utilitzaran en cas d’igualació de proposicions són els següents:

|  |  |
| --- | --- |
| **Criteri de valoració** | **Puntuació màxima** |
| Objectius de la mobilitat | 20 punts |
| Valor afegit de la mobilitat | 30 punts |
| Activitats i contingut del programa docent proposat (només valorable en el cas d’ajuts PDI). | 30 punts |
| Resultats i impacte previstos en el desenvolupament professional | 20 punts |

1. **resolució dels ajuts**

9.1 El/la secretari/ària de la Comissió elevarà l’acta de la Comissió de valoració a la Direcció responsable del servei de Relacions Internacionals per tal que prepari la Resolució d’adjudicació corresponent.

9.2 La Resolució d’adjudicació haurà d’incloure el nombre de sol·licituds presentades, el nombre de sol·licituds vàlides, el nombre d’ajuts atorgats així com les sol·licituds que quedin en llista de reserva, si és el cas. Tanmateix, com en altres accions de mobilitat Erasmus, l'acceptació definitiva correspon a la institució de destinació.

9.3 La Resolució es publicarà a la intranet del TecnoCampus en el termini màxim de 15 dies a comptar des de la data de reunió de la Comissió de Valoració.

9.4 El PDI o PTGAS peticionari que quedi en llista de reserva i així ho sol·liciti, podrà optar per realitzar l'estada sense ajuda econòmica, sempre que la plaça estigui disponible, ja que el Programa Erasmus+ preveu l'existència de personal sense beca, el qual haurà de complir els mateixos requisits que el personal Erasmus amb beca i es beneficiarà dels mateixos avantatges, però no rebrà cap ajuda a la mobilitat.

1. **JUSTIFICACIÓ I PAGAMENT DELS AJUTS**

10.1 El pagament de l’ajuda es farà a través de la nòmina del treballador i està subjecte a retenció fiscal, d’acord amb la normativa aplicable.

10.2 L'ajuda s'abonarà en dos pagaments:

* Un primer pagament equivalent al 70% de l'ajuda total atorgada, que es pagarà en la nòmina del mes següent a l’adjudicació de la plaça i prèvia presentació de la documentació indicada en l’apartat 10.3, seguint el calendari de pagament establert pel Servei de Gestió de Persones.
* El segon pagament, corresponent al 30% restant de l'ajuda total atorgada, es pagarà en la nòmina del mes següent al de la presentació de la documentació indicada en el punt 10.4, un cop finalitzada l’estada, seguint el calendari de pagament establert pel Servei de Gestió de Persones.

10.3 Per a la tramitació del primer pagament caldrà presentar la següent documentació:

* **Acord de Mobilitat** (*Mobility Agreement*)\*
* **Conveni de Subvenció de Mobilitat** (es presentarà per duplicat).

\* S’haurà de presentar signat dos mesos abans de la mobilitat. Qualsevol data inferior haurà de ser estudiada de forma individualitzada i valorada pel Servei de Relacions Internacionals.

10.4 Per a la tramitació del segon pagament, caldrà presentar en el termini màxim d'un mes després de la realització de l'estada, la següent documentació:

* **Certificat d'Estada (*Certificate of Attendance*)**
* **Informe final**: Es tracta d'un formulari on-line facilitat per la Comissió Europea i que s'haurà d'emplenar en finalitzar l'estada (la persona participant rebrà automàticament un e-mail informant-li del procediment a seguir per a accedir a l'Informe Final).
* **Memòria de mobilitat.**
* **Justificants originals de les despeses de transport\***: factures, rebuts, bitllets de viatge usats, visats, targetes d'embarcament, confirmació electrònica del vol, proves de transferència...
* **Justificants originals de les despeses d'allotjament\***.

\* Aquests documents serviran per a justificar la realització de la mobilitat al programa Erasmus+, no seran indicadors per modificar l'import de la beca

10.5 La no presentació de la documentació requerida comportarà el retorn del 100% de l’import de beca rebut.

1. **RENÚNCIA**

11.1 En cas de renúncia, aquesta haurà de presentar-se per escrit a l’Oficina d’Internacional, degudament signada tant per la persona sol·licitant com per el/la cap de departament o cap d’estudis.

11.2 La no realització de l’estada de mobilitat, per qualsevol motiu, o la no presentació de la documentació requerida, també implicarà la renúncia o la devolució de la part de l’ajut cobrat.

1. **OBLIGACIONS DE LA PERSONA BENEFICIÀRIA**

12.1 A més de la resta d’obligacions establertes en aquestes bases, els beneficiaris dels ajuts es comprometen a:

1. No rebre cap altre ingrés per a la mateixa activitat, que de forma conjunta superi el cost de l’acció subvencionada.
2. Lliurar tota la documentació emplenada adequadament.
3. Responsabilitzar-se de la cerca i localització d'allotjament i qualsevol altre tràmit necessari per a la seva estada en la institució d'acollida.
4. Acceptar totes les condicions del programa d'intercanvi, les quals s’especificaran al conveni de subvenció Erasmus+.
5. Comprometre’s a executar el pla de treball presentat a la sol·licitud.

12.2 L'incompliment d'alguns dels requisits i les obligacions establides en la present convocatòria i en la resta de la normativa podrà donar lloc a la revocació total o parcial de l'ajuda i l'obligació de retornar la quantitat corresponent.

1. **Reclamacions**

13.1 Contra la resolució de concessió o denegació, els interessats podran interposar reclamació davant el Director General en un termini màxim de deu dies naturals a partir de l’endemà de la publicació de la resolució a la pàgina web.

1. **PROTECCIÓ DE DADES PERSONALS**

14.1 En compliment amb la normativa vigent el protecció de dades, es podran tractar les dades personals facilitades exclusivament per a la realització de les activitats objecte de la present convocatòria d'ajuts. Aquestes dades seran cedides a tercers per al compliment de les finalitats directament relacionades.

14.2 Així mateix, la institució, es compromet a no aplicar ni utilitzar les esmentades dades personals per a una finalitat diferent que no sigui la prestació del servei objecte de la convocatòria d'ajuts i a establir les mesures de seguretat de naturalesa tècnica i organitzativa necessàries per a garantir la seguretat de les dades personals i evitar la seva alteració, tractament o accés no autoritzat d'acord amb el que estableix el Reglament de Mesures de Seguretat que continguin dades personals, en el nivell que li correspongui.

**PER A MÉS INFORMACIÓ PODEN DIRIGIR-SE A:**

Servei de Relacions Internacionals

TecnoCampus Mataró-Maresme (Edifici universitari)

Avinguda Ernest Lluch, 32 (Porta Laietana)

08302 Mataró (Barcelona)

Tel. 93 169 65 01 | Fax 93 169 65 05

Mataró, octubre de 2024